Reáchtáladh craobhchomórtas Bréagchúirt Uí Dhálaigh Gael Linn 2022 sna Ceithre Chúirt ar an Aoine, 11 Samhain 2022, agus is é Caoimhín Ó Ceallaigh, Óstaí an Rí, a tháinig sa chéad áit!
Is in onóir Iar-Uachtarán agus Iar-Phríomh-Bhreitheamh na hÉireann, Cearbhall Ó Dálaigh, atá an comórtas seo á reáchtáil ag Gael Linn agus ba é seo an cúigiú craobh is fiche de chuid an chomórtais. Deis iontach í do mhic léinn dlí, a bhfuil máistreacht acu ar an nGaeilge, barr feabhais a chur ar a gcuid scileanna abhcóideachta.
Reáchtáladh réamhbhabhtaí in Óstaí an Rí maidin Dé hAoine, áit a bhfuair na hiomaitheoirí deis an-oiliúint a fháil ó na moltóirí agus bhí ardchaighdeán i measc na n-iomaitheoirí uile. Roghnaíodh dhá fhoireann ó na réamhbhabhtaí le dul tríd go dtí an chraobh - Óstaí an Rí (don Achomharcóir) agus An Coláiste Ollscoile, BÁC (Freagróir) - áit ar bhuail siad lena chéile leis an gcás á phlé an tráthnóna céanna.
Bhí an chraobh ar siúl sna Ceithre Chúirt ag 5i.n., leis An tOnórach Nuala de Buitléir, Breitheamh den Chúirt Achomhairc; A hOnóir Sinéad Ní Chúlacháin, Breitheamh den Chúirt Chuarda agus An tUasal Cormac Ó Dúlacháin, Abhcóide Sinsearach ar an mbinse mar bhreithiúna. Bhí ríméad ar an mbuaiteoir, Caoimhín Ó Ceallaigh ó Óstaí an Rí nuair bronnadh buantrófaí Gael Linn agus duais airgid de €600 air. Is iad Shane Mac Amhlaoibh agus Sadhbh Ní Ghráda ó An Coláiste Ollscoile, Baile Átha Cliath a tháinig sa dara háit agus bronnadh duais airgid de €300 orthu.
Ghlac Réamonn Ó Ciaráin, Príomhfheidhmeannach Gael Linn, buíochas leis na hAbhcóidí Cormac Ó Dúlacháin, Alice Maguire-Spencer agus Cillian McGovern a chuidigh le reáchtáil na hócáide agus a bhí ar fáil chun cabhair agus comhairle a thabhairt do na foirne le seachtainí anuas. Mhol sé freisin an comhoibriú a fhaigheann Gael Linn ó Óstaí an Rí agus ón tSeirbhís Chúirteanna, a chuireann áiseanna den scoth ar fáil don chomórtas ó bhliain go chéile agus dúirt sé go raibh Gael Linn ag súil go mór le hócáid na bliana seo chugainn sna Ceithre Chúirt do Chraobh Bhréagchúirt Uí Dhálaigh 2023!